דאגה רבה ברש"פ ממדיניותו של הנשיא טראמפ בעניין ירושלים וההתנחלויות והשתיקה בעולם הערבי.
מרחב הפעולה המדיני של הרש"פ בזירה הבינלאומית הצטמצם ולמרות האיומים, יו"ר הרש"פ איננו מתלהב מהסלמת המצב בשטחים.
אחרי הודעת המחאה של הרש"פ וירדן נגד כוונת ממשל טראמפ להעביר את שגרירות ארה"ב מתל אביב לירושלים והבעת הדאגה של הנשיא המצרי א-סיסי מהצעד הזה, הצטרף גם מלך מרוקו מחמד השישי למאמץ הפלסטיני נגד העברת השגרירות לירושלים.
באיגרת ששיגר השבוע ליו"ר הרש"פ מחמוד עבאס הוא הביע חשש כי העברת השגרירות לירושלים "עלולה להרוס את המאמצים למצוא הסדר מדיני לבעיה הפלסטינית שלא לדבר על ההשלכות על מצב הביטחון והרגיעה במזה"ת ובעולם כולו".
באיגרת הוא גם גינה את המשך מדיניות הבנייה של ישראל במזרח ירושלים והבטיח לעשות הכל כדי להגן עליה ועל תושביה.
מלך מרוקו עומד בראש "ועדת ירושלים" של ארגון "ועידת המדינות האסלאמיות", אולם, למרות הדאגה שהביע באיגרתו הוא לא יזם עד כה את כינוס הארגון לדון בנושא.
העולם הערבי והאסלאמי שותק ברובו נוכח הכוונה של ממשל טראמפ להעביר את השגרירות האמריקנית לירושלים, דבר שמדאיג מאוד את הרש"פ והעומד בראשה, המסרים המועברים ממדינות ערב לרש"פ הם שצריך להמתין ולראות מה יקרה בסופו של דבר, שהרי עד כה נמנע הנשיא טראמפ מלהכריז על העברת השגרירות לירושלים והוא ממתין לפגישה עם ראש הממשלה נתניהו ב-15 בפברואר.
עפ"י גורמים בכירים בפת"ח, הרש"פ נכנסת לתקופה מדינית קשה מבחינתה, נביל עמרו, אחד מבכירי פת"ח בגדה תיאר זאת במשפט "הרש"פ נמצאת בין הפטיש של נתניהו לבין הסדן של טראמפ".
הנשיא החדש דונלד טראמפ עדיין לא גיבש את מדיניותו כנשיא ביחס לסכסוך הישראל-פלסטיני אולם העמדות שלו בקמפיין הבחירות, שהוא לא התכחש להן מאז שנכנס לבית הלבן, וחלק מהצעדים הראשונים שכבר נקט כנשיא מדאיגים מאוד את הרש"פ.
א.הכרה בירושלים כבירה הנצחית של העם היהודי.
ב.ההתנחלויות אינן מהוות "מכשול לשלום", הנשיא טראמפ סבור שהחלטה 2334 במועצת הביטחון של האו"ם נגד מדיניות ההתנחלויות איננה מוצדקת.
ג. ניתן לעשות "עסקה" (DEAL) בין ישראל לפלסטינים באמצעות משא ומתן ישיר בין הצדדים ללא תנאים מוקדמים אך הנשיא טראמפ מחוייב לביטחון ישראל.
ד.יש להעביר את שגרירות ארה"ב מתל אביב לירושלים.
ה.נפתח עידן חדש וטוב ביחסי ישראל-ארה"ב בניגוד לתקופה של ממשל אובאמה, ארה"ב תתמוך ללא מיצרים בישראל, באו"ם ובמוסדות הבינלאומיים.
ו.הקפאת הסכום בסך 221 מיליון דולר שהנשיא אובאמה אישר להעביר לרש"פ זמן קצר לפני שעזב את הבית הלבן.
ז.סדר העדיפויות של הממשל החדש הוא לטפל בבעיות הפנים עפ"י העיקרון "אמריקה תחילה", להילחם בדאע"ש ובאיסלאם הקיצוני ולהתמודד עם הסכנה האיראנית ולא לטפל בעדיפות גבוהה בסכסוך הישראלי-פלסטיני.
ח.וואקום במחלקת המדינה בעקבות התפטרות בכירים, לאחר כניסת הנשיא טראמפ לבית הלבן, שטיפלו בבעיה הפלסטינית.
לכך יש להוסיף דאגה רבה בחוגי הרש"פ, שאותה מביעים בכירים ברשות בשיחות סגורות כדי שלא להיתפס כגזענים או אנטישמיים,כי שני אנשים מרכזיים בממשל טראמפ שאמורים לטפל בסכסוך הישראלי-פלסטיני הינם ממוצא יהודי שתומכים במדיניות ההתנחלויות של ממשלת נתניהו.
האחד הינו ג'ראד קושנר, חתנו של הנשיא טראמפ הנשוי לבתו איוואנקה ,שאמור לטפל במשא ומתן בין ישראל והפלסטינים, ברש"פ טוענים כי הוא חסר כל ניסיון מדיני, והשני הוא דיוויד פרידמן, השגריר האמריקני החדש בישראל.
נכון לעכשיו, הקשר היחידי של הרש"פ לממשל החדש הוא באמצעות הקונסול הכללי האמריקני בירושלים דונלד בלום, חלפו הימים שבהם יכלו בכירי הרש"פ כמו ד"ר צאיב עריקאת להתקשר ישירות לשר החוץ האמריקני או לבכירי מחלקת המדינה כדי שיטפלו בבעיותיהם.
יו"ר הרש"פ, בניגוד לראש הממשלה נתניהו, עדיין לא הוזמן לבית הלבן, והנשיא טראמפ גם עדיין לא השיב לו על האיגרת שהוא שיגר אליו בנושא העברת השגרירות לירושלים.
הרש"פ נמצאת כרגע במצוקה מדינית, מרחב התמרון המדיני שלה הצטמצם לאחר כניסתו של הנשיא טראמפ לבית הלבן והיא בוחנת דרכי פעולה שונות בעיקר כתגובה לאפשרות העברת השגרירות האמריקנית לירושלים.
התוכנית שגיבשה הרש"פ לתגובה על העברת השגרירות לירושלים כמו ביטול ההכרה של אש"פ בישראל, ביטול הסכמי אוסלו, פנייה לאו"ם בדרישה להתקבל כמדינה חברה ועוד, מתבררת אט אט כתוכנית שנועדה להלך אימים על הממשל החדש ולהרתיעו.
התוכנית הצליחה בינתיים לבלום את ההודעה על העברת השגרירות לירושלים אך גורמים ברש"פ מעריכים בשיחות, באופן בלתי רשמי, כי מחמוד עבאס לא יעז לצאת לעימות כזה חזיתי עם ממשל טראמפ.
עם זאת, החשש העמוק ברש"פ הינו מהצעדים שעלולה לעשות מבחינתה קואליציית הימין בישראל שתרצה לנצל את העמדות האוהדות של הנשיא טראמפ וחוסר ניסיונו המדיני כדי לקבוע עובדות בשטח שיפגעו קשות באופציית "פתרון שתי המדינות".
הפחד הפלסטיני הינו מהעברת "חוק ההסדרה" בכנסת בקריאה שניה ושלישית והדרישה של מפלגת "הבית היהודי" לספח את מעלה אדומים כשלב ראשון בתוכנית לספח את כל שטחי C בגדה.
עפ"י גורמים פלסטינים, הרש"פ מתכננת לפנות בקרוב לבית הדין הפלילי בהאג כדי שיטפל בעדיפות בנושא ההתנחלויות נוכח ההודעות האחרונות של ממשלת ישראל בעניין המשך הבניה מעבר לקו הירוק.
הפלסטינים גם שוקלים לפנות למועצת הביטחון של האו"ם בדרישה ליישם את החלטה 2334 בעניין ההתנחלויות אך הם חוששים מווטו של ממשל טראמפ.
בעוד חודשיים תתכנס בעמאן, בירת ירדן, ועידת הפסגה הערבית ואם לא יחול שינוי במדיניות של ממשל טראמפ בנושא הפלסטיני-ישראלי לטובת הפלסטינים, הועידה יכולה להוות הזדמנות טובה לפלסטינים לנסות ולגייס את העולם הערבי, מבחינה הצהרתית, לתמיכה בבעיה הפלסטינית, בפתרון שתי המדינות,במזרח ירושלים כבירת המדינה הפלסטינית ובהתנגדות להמשך ההתנחלויות.
בירדן כבר נשמעות קריאות בכיוון הזה, גוף של אישים ירדנים המכונה"מועצת היחסים הערבים והבינלאומיים של מדינות ערב", פירסם ב-31 בינואר גילוי דעת הקורא לועידת הפסגה הקרובה לעשות הכל כדי למנוע את העברת השגרירות האמריקנית לירושלים ולהציל את תהליך השלום ו"פתרון שתי המדינות".
עפ"י מקורות ברש"פ, אחת הבעיות העיקריות הינה עמדתה של מצרים שעשויה לפעול כדי למתן את החלטות הועידה, הנשיא א-סיסי רוצה לשמור על יחסים טובים עם הנשיא טראמפ שהבטיח לו לסייע לו במלחמה בטרור של דאע"ש ושל תנועת " האחים המוסלמים" ובסיוע כספי נוכח המצב הכלכלי הקשה במצרים.
עפ"י גורמים בפת"ח,למרות המצוקה המדינית החדשה שנוצרה, יו"ר הרש"פ מחמד עבאס איננו מוכן להיכנע לתכתיבים של ממשל טראמפ או ישראל והוא ימשיך במגמתו לבינאום הסכסוך.
עבאס ימתין לראות לאן הרוח נושבת ואז יחליט כיצד לפעול,ההערכה ברש"פ היא כי כוונת הממשל החדש הינה בהחלט להעביר את השגרירות מתל אביב לירושלים אבל באופן הדרגתי וכי הדבר לא יקרה לפני הקיץ.
לדברי גורמים ברש"פ, הנשיא אובאמה חתם בחודש דצמבר 2016 על צו הדוחה את העברת השגרירות לירושלים בחצי שנה נוספת ואי אפשר להעבירה לשם לפני ה-1 ביוני 2017, אולם השגריר האמריקני דיוויד פרידמן יכול לעבוד מדירתו הפרטית בירושלים או מאחד המשרדים בבנין הקונסוליה ברחוב אגרון בירושלים.
באופן תיאורטי קיימת גם אופציית "שבירת הכלים" ונקיטת צעדים חד צדדים מצדה של הרש"פ.
יו"ר הרש"פ יכול להחליט על התפטרותו ועל פירוקה של הרש"פ במחאה על המדיניות הפרו- ישראלית של ממשל טראמפ.
אולם, גורמים בכירים ברש"פ מעריכים כי מחמוד עבאס יגלה גישה פרגמטית וינסה להסתדר עם הממשל החדש ואף יסכים לחדש את המשא ומתן עם ישראל ללא תנאים מוקדמים.
הרש"פ זקוקה לסיוע הכספי האמריקני ולתשלומי המיסים שישראל גובה עבורה שמפרנסים עשרות אלפי משפחות בשטחים.
אינטרס לא פחות חשוב בפוליטיקה הפלסטינית הינו האינטרס האישי, מחמוד עבאס רוצה להבטיח לעצמו פרישה שקטה מראשות הרש"פ לאחר שימנה יורש שידאג לשלומו ולשלום בני משפחתו ולמעברם הבטוח להתגורר בקטאר.
לכן הוא גם לא יעודד אינתיפאדה חדשה בגדה, אם כי מדי פעם הוא עלול להתיר, בעצימת עין, הפגנות ומעשי אלימות בעצימות נמוכה כדי לאיים על ישראל ועל ממשל טראמפ ולהראות לבני עמו שהוא לא מוותר על "הקווים האדומים" (ת'וואבת-בערבית) של הבעיה הפלסטינית.
מדוע גורש ג'בריל רג'וב ממצרים?
שלוחת דאע"ש בסיני-לקראת פיצול?
גוף חלופי לאש"פ?
הישג למצרים במלחמתה נגד "האחים המוסלמים"
לקראת ביטול הסכם הגרעין עם איראן?
הפלסטינים נגד "חוק ההסדרה"
היהפוך נמר חברבורותיו?